ટ્રેડીંગની શરૃઆત આજે નરમાઈએ થઈ હતી. રિઝર્વ બેંક ઓફ ઈન્ડિયા દ્વારા ધિરાણ નીતિની સમીક્ષા જાહેર થતાં પૂર્વે તેજીના પથ પરથી નબળા ખેલંદાઓને ઊતારી મૂકવાની કવાયત કરીને હીરો મોટોકોર્પ, રિલાયન્સ ઈન્ડસ્ટ્રીઝ, આઈસીઆઈસીઆઈ બેંક, ભેલ, વિપ્રો, લાર્સન એન્ડ ટુબ્રો, ટીસીએસ સહિતમાં વેચવાલી લાવીને ૧૬૦.૮૦ પોઈન્ટ તૂટીને નીચામાં ૨૫૫૬૨.૩૬ સુધી ગબડી આવ્યો હતો. જે ૧૧ વાગ્યે ધિરાણ નીતિ સમીક્ષા રેપો રેટ, સીઆરઆરમાં કોઈ ઘટાડો નહીં કરાતાં બેંકિંગ, રિયાલ્ટી, કેપિટલ ગુડઝ-પાવર શેરોમાં વેચવાલી સામે ગવર્નર રઘુરામ રાજને આર્થિક વિકાસ ૫.૫ ટકા શકય હોવાનું પોઝિટીવ નિવેદન કરતાં ઓટોમોબાઈલ, સિમેન્ટ, રિયાલ્ટી, મેટલ શેરોમાં આક્રમક લેવાલી નીકળતાં અને એ પણ બે વાગ્યા બાદ ફંડોની લેવાલી પાછળ મંદીવાળા વેચાણો કાપવા દોડતાં સેન્સેક્સ વનસાઈડ તેજીમાં ઘટયામથાળેથી ૩૬૫.૯૬ પોઈન્ટ અને આગલા બંધથી ૨૦૫.૧૬ પોઈન્ટના ઉછાળે ઉપરમાં ૨૫૯૨૮.૩૨ સુધી પહોંચી અંતે ૧૮૪.૮૫ પોઈન્ટના ઉછાળે ૨૫૯૦૮.૦૧ બંધ રહ્યો હતો.